**5 gode råd til din innovation**

Innovationsfondens regionale rådgiver, Anette Høgh Sonnichsen, giver her fem gode råd til din innovation.

Anette Høgh Sonnichsen er Innovationsfondens fremskudte forpost i Region Sjælland. Til daglig holder hun til i Erhvervshus Sjælland i Sorø, hvor hun vejleder virksomheder i, hvilke muligheder de har for at benytte sig af Innovationsfondens ordninger og de tilbud, som de syv GTS-institutter kan byde ind med.

**1. Bliv ikke skræmt af ordet Innovation – Det handler ikke kun om højteknologisk udvikling!**

”Som oftest koncentrerer virksomhederne sig naturligvis om driften. Det er klart. Men hvis du vil være konkurrencedygtig og banebrydende må du investere i udvikling. Virksomhedsudvikling er innovation. Innovation behøver ikke at være forskningstungt og kun at handle om at skabe ny teknologi. Det kan sagtens handle om at skabe nye processer og metoder, eller bruge kendt teknologi i nye forretningsområder eller -modeller.”

**2. Skab rummet for innovation – Læg en strategi!**

”Det er en super god ide at udarbejde en innovationsstrategi. Det er vigtigt, at alle i din organisation taler samme sprog, når der tales om innovation. På den måde bliver det også nemmere at samarbejde om udviklingen på tværs af virksomheden.”

**3. Inddrag medarbejderne - Tag imod ideer med kyshånd!**

"Vær åben når dine medarbejdere kommer med nye ideer eller løsninger. Det er som oftest dem der står med udfordringerne til daglig, der kommer med de spændende løsninger. Så inddrag alle medarbejdere i at løfte innovationshøjden i virksomheden."

**4. Tag Innovationstesten - og få input til dine indsatsområder!**

"Det er vigtigt at vide, hvor man står og få input til, hvor man kan sætte ind i forhold til innovation i ens virksomhed. Det kan Innovationstesten på Virksomhedsguiden give input til. Den kan være et rigtig godt udgangspunkt for virksomheders arbejde med at skabe nye produkter, ydelser eller fx nye arbejdsgange."

**5. Benyt dig af muligheden for gratis sparring!**

"Nogle gange er det svært at se alle potentialer i sin virksomhed og god innovation sker ofte gennem sparring med andre. Erhvervshusets forretningsudviklere er vant til at arbejde med udvikling i virksomhederne i regionen og finder sammen med ejerlederen ofte nye veje, virksomheden kan gå. Derudover er der erhvervshusene også koblingen til Innovationsfonden og GTS-institutterne. Så mit sidste råd i denne omgang er at benytte muligheden for sparring med erhvervshuset."

Læs mere om dine muligheder her.

Link:

https://ehsj.dk/content/temaer/innovation/